*/Versta iš anglų kalbos/*



**„mFLOR“ „Dryback“ dizaino grindys**

**Profesionalaus montavimo instrukcija**

**LT**

[**www.mflor.com**](http://www.mflor.com)

**Bendrosios „mFLOR“ instrukcijos**

Susisiekite su savo „mFLOR“ platintoju, jei nesate tikri dėl kurios nors montavimo ir priežiūros instrukcijų dalies ar visų garantijos sąlygų. „mFLOR“ yra lanksčios vinilinės grindys, kurios yra švelnios, šiltos, tylios ir patogios pėdoms bei specialiai sukurtos taip, kad jas būtų galima visapusiškai pritvirtinti prie grindų išlyginimo medžiagų naudojant įvairių tipų klijus arba prie lipnaus pagrindo. Klijų tipo arba lipnaus pagrindo bei „mFLOR“ pasirinkimą lemia naudojimo sritis ir išorinės montavimo sąlygos.

**Nacionaliniai reikalavimai**

Montuojant „mFLOR“ grindis, visada reikia laikytis nacionalinių specifikacijų, atitinkančių grindų montavimo standartus, aprašytus BS 8203 Jungtinėje Karalystėje, VOB C dalyje, DIN 18365 Vokietijoje ir kituose atitinkamuose nacionaliniuose ir vietiniuose Europos standartuose.

**Gabenimas ir sandėliavimas**

Dėžes, kuriose yra „mFLOR“, visada reikia laikyti ir gabenti ant plokščio, tvirto paviršiaus, sukrautas tvarkingomis rietuvėmis, lygiai (t. y. taip, kad neišsikištų viena iš už kitos) ir niekada – vertikaliai. Dėžių niekada negalima laikyti labai šaltai (mažiau nei 2 °C), labai šiltai (daugiau nei 35 °C) ar drėgnose patalpose. Rekomenduojama temperatūra yra nuo 15 iki 25 °C.

**Vizualinė patikra**

Prieš išgabenant iš gamyklos, „mFLOR“ grindys kruopščiai patikrinamos. Šitaip galime užtikrinti aukštus kokybės standartus. „mFLOR“ grindis visada reikia patikrinti prieš montuojant. Patikrinkite partijos numerį, nurodytą ant trumposios kiekvienos pakuotės pusės, ir patikrinkite, ar visa Jūsų darbui skirta medžiaga yra iš tos pačios partijos. Dėl nedidelių spalvos skirtumų, pasitaikančių toje pačioje partijoje, „mFLOR“ grindys atrodo natūraliai. Tam, kad spalvos skirtumai nebūtų pernelyg dideli, rekomenduojame nemontuoti medžiagų iš skirtingų partijų dideliuose plotuose arba vienoje patalpoje. Montuodami patikrinkite, ar ant lentų nėra pastebimų lūžių. Nemontuokite lentų su trūkumais ir kreipkitės tiesiogiai į savo „mFLOR“ kontaktinį asmenį.

**Tinkamumas**

* „mFLOR“ „Dryback“ grindys tinka naudoti tik viduje.
* „mFLOR“ „Dryback“ grindis galima kloti ant įvairių kietų, plokščių pagrindų, pvz., smėlio cemento, anhidrito (kalcio sulfato), medžio ir keraminių plytelių, kurios buvo tinkamai paruoštos (žr. grindų išlyginimo medžiagų paruošimą) ir atitinka nacionalinius potvarkius.
* „mFLOR“ „Dryback“ grindis galima naudoti su tradiciniu vandeniniu po grindimis įrengtu šildymu ir vėsinimu. Nerekomenduojama naudoti su elektriniu po grindimis įrengtu šildymu su įjungimo / išjungimo jungikliu.

**Po grindimis įrengtas šildymas**

„mFLOR“ „Dryback“ grindys idealiai tinka po grindimis įrengtam šildymui ar vėsinimui vandeniu. Tačiau įsitikinkite, kad grindų išlyginimo medžiagų paviršius ne šiltesnis nei 28 °C.

Naujai montuojant po grindimis įrengiamą šildymą reikia vadovautis paleidimo instrukcijomis arba „paleidimo ir vėsinimo protokolu“. Pasiklauskite kliento, ar buvo atliktas paleidimo ir vėsinimo protokolas.

**3 metų laikai / pagal klimatą nekontroliuojamos aplinkos**

„mFLOR“ „Dryback“ grindys tinka aplinkoms, kuriose yra 3 metų laikai, jei tik jos pritvirtinamos tinkamais klijais.

**Oranžerijos**

„mFLOR“ „Dryback“ netinka vietoms, kurias gali veikti didelis tiesioginis karštis, pvz., oranžerijoms su stikliniu stogu ir sienomis. Dėl didelių, staigiai kylančių temperatūrų, kuriose grindys lengvai gali įkaisti daugiau nei iki 45 °C, gali šiek tiek deformuotis plokštės ir (arba) pasikeisti jų spalva. Jei yra mediena kūrenama krosnis ar židinys, reikia pasirūpinti tinkama apsauga, kad „mFLOR“ „Dryback“ grindų, esančių šalia šilumos šaltinio, neveiktų didelis karštis.

**Montavimui svarbūs veiksniai**

|  |  |
| --- | --- |
| Grindų išlyginimo medžiagų lygumo leistinas nuokrypis | Didžiausias aukščių skirtumas – 3 mm per 1,8 m arba 5 mm per 3 m. |
| Garų nepraleidžianti membrana -0,20 mm | Nereikalinga, tačiau rekomenduojama, jei grindų išlyginimo medžiagos nėra sausos.\* |
| Reikalingas pagrindas | Ne. |
| Aklimatizacijos reikalavimai | Bent 24 valandas aklimatizuokite patalpą, kur bus klojama grindų danga.\*\* |
| Montavimas ant grindų iš keraminių plytelių | Ne be paruošimo. |
| Montavimas surišant | Žr. montavimo instrukcijas. |
| Didžiausia leistina liekamoji drėgmė kaip procentinė grindų išlyginimo medžiagų dalis | < 0,3 % anhidrito, kai yra po grindimis įrengtas šildymas.< 0,5 % anhidrito, kai nėra po grindimis įrengto šildymo.< 1,8 % smėlio cemento, kai yra po grindimis įrengtas šildymas.< 2,0 % smėlio cemento, kai nėra po grindimis įrengto šildymo.< 14 % medienos MDF atveju. |
| Tinkamumas po grindimis įrengtam šildymui | Patvirtinta – grindų išlyginimo medžiagų paviršiaus temperatūra neturi būti didesnė nei 30 °C. |
| 3 metų laikai / pagal klimatą nekontroliuojamos aplinkos | Tinkama. |
| Plėtimosi reikalavimai | Nėra, „mFLOR“ „Dryback“ galima montuoti ir užsandarinti (be įtampos) palei sienas, rėmus ir daiktus. |
| Optimali temperatūra ir santykinė drėgmė | Montavimo metu: 18–28 °C.Naudojimo metu: 6–35 °C.Santykinė drėgmė: 40–70 %. |
| Atsparumo vandeniui apibrėžimas | Matmenų stabilumas, standumas ir tvirtumas neturi sumažėti dėl sąlyčio su drėgme / vandeniu. |

\* Garų nepraleidžianti membrana (garų nepraleidžianti plėvelė) neleidžia drėgmei liestis su galine „mFLOR“ „Dryback“ grindų dangos dalimi. Mūsų negalima laikyti atsakingais už jokį grindų išlyginimo medžiagų išsiplėtimą ir (arba) pelėsio atsiradimą. Jei dėl drėgmės kyla su konstrukcija ar dizainu susijusių problemų, informuokite savo klijų ir išlyginamojo mišinio tiekėją.

\*\* Aklimatizacija svarbi ne vien norint palaikyti idealią apdorojimo temperatūrą, kuriai esant geriausia montuoti „mFLOR“ „Dryback“ grindų dangą, bet ir sumažinti įtampą, paveikusią medžiagą ją gabenant, sandėliuojant ar montuojant.

**ĮSPĖJIMAS**

Garantija taikoma tik toms montavimo technikoms, kurios aprašytos šiose montavimo instrukcijose. Pagal užsakymą pritaikytam „mFLOR“ „Dryback“ montavimui garantija nesuteikiama.

**Grindų paruošimas**

**Grindų išlyginimo medžiagų patikrinimas ir išankstinis apdorojimas**

Įsitikinkite, kad (pagrindinė) informacija apie grindų išlyginimo medžiagų sudėtį, sandarą ir kokybę yra teisinga. Grindų išlyginimo medžiagas reikia laikyti sausai, lygiai ir švariai, kaip aprašyta DIN 18365. Grindų išlyginimo medžiagų taip pat neturi veikti slėgis ir įtampa. Pasikonsultuokite dėl tinkamo apsaugos nuo drėgmės, grunto, išlyginamojo sluoksnio ir pagrindo tipo, kurių reikia norint profesionaliai paruošti ir sumontuoti grindų išlyginimo medžiagas.

Iš principo visų tipų grindų išlyginimo medžiagas reikia NUGRUNTUOTI IR IŠLYGINTI, nes net mažiausias pagrindo nelygumas turi įtakos užbaigtoms grindims. Be to, profesionaliai išlyginus grindų išlyginimo medžiagas, tikrai vienodai įsigers klijai ir taip bus užtikrintas optimalus sukibimas.

**Grindų išlyginimo medžiagų lygumas**

Grindų išlyginimo medžiagos turi būti plokščios ir be nelygumų, viršijančių 3 mm 1,8 m spinduliu arba 5 mm 3 m spinduliu. Grindų išlyginimo medžiagos neturi turėti daugiau nei 25 mm nuolydžio viena ar daugiau krypčių per 1,8 m.

**Nuolydžių įtaka**

Jei nuolydis didesnis nei 1 mm per 1,8 m arba 3 mm per 3 m, tai gali turėti įtakos montavimu ir tarp plokščių gali atsirasti nedideli (pleišto formos) tarpeliai.

**Apsauga nuo drėgmės**

Apsauga nuo drėgmės išlyginimui nereikalinga, kai grindų išlyginimo medžiagos nuolat yra sausos. Kreipkitės į savo klijų ir išlyginimo mišinio tiekėją specialistų patarimo, jei išlyginimo medžiagos nuolat nėra sausos.

**Po grindimis įrengtas šildymas**

Įsitikinkite, kad aklimatizacijos ir montavimo metu aplinkos ir grindų išlyginimo medžiagų temperatūra yra tinkama. Jei reikia, sumažinkite po grindimis įrengto šildymo vandens temperatūrą nustatydami siurblio termostatą iki 20 °C. Jei šildymo vamzdžiai įkaitina grindų išlyginimo medžiagas iki didesnės nei 30 °C temperatūros,„mFLOR“ „Dryback“ grindų danga gali pakeisti spalvą iš apačios. To visada stenkitės išvengti paklodami storesni išlyginamąjį sluoksnį ir tinkamą pagrindą ir (arba) sureguliuodami vamzdžiuose esančio vandens temperatūrą.

**Grindų išlyginimo medžiagų likutinė drėgmė**

Didžiausia leistina liekamoji drėgmė kaip procentinė grindų išlyginimo medžiagų dalis:

< 0,3 % anhidrito, kai yra po grindimis įrengtas šildymas.

< 0,5 % anhidrito, kai nėra po grindimis įrengto šildymo.

< 1,8 % smėlio cemento, kai yra po grindimis įrengtas šildymas.

< 2,0 % smėlio cemento, kai nėra po grindimis įrengto šildymo.

< 14 % medienos MDF atveju.

**Aklimatizacija**

„mFLOR“ „Dryback“ reikia bent 24 valandas arba tol, kol gaminys pasieks aplinkos temperatūrą, aklimatizuoti patalpoje, kur jos bus montuojamos. Ta temperatūra yra ne mažesnė nei 18 °C. Įsitikinkite, kad aklimatizacijos metu pakuotės yra padėtos plokščiai ir neveikiamos įtampos. Palikite plokštes pakuotėse, sukrautas mažomis rietuvėmis, atokiau nuo didelio karščio ar šalčio šaltinių. Šiuo laikotarpiu temperatūra aklimatizacijos aplinkoje turi būti 18–28 °C ir ją tokią reikėtų palaikyti ir po montavimo norint užtikrinti optimalius galutinius rezultatus. Aklimatizacija svarbi ne vien norint palaikyti idealią apdorojimo temperatūrą, kuriai esant geriausia montuoti „mFLOR“ „Dryback“, bet ir sumažinti įtampą, veikusią medžiagą gabenimo, sandėliavimo ar montavimo metu.

**PASTABOS**

LVT (prabangių vinilinių plokščių) grindys gali plėstis ir trauktis, veikiamos temperatūros ir klimato sąlygų. Jei LVT tinkamai neaklimatizuojasi arba jei temperatūra svyruoja daugiau nei 10 laipsnių per 12 valandų, gali iškilti LVT grindų sujungimai ir gali būti padaryta neatitaisoma žala. To galima išvengti tinkamai laikantis montavimo instrukcijų.

**Temperatūra prieš montavimą, jo metu ir po jo**

„mFLOR“ „Dryback“ geriausia montuoti 18–28 °C kambario temperatūroje, o grindų temperatūra turi būti didesnė nei 15 °C. Sumontavimas šaltesnėse nei rekomenduojama vietose turi neigiamą poveikį naudotojui palankioms „mFLOR“ grindų dangos montavimo savybėms. Su lentomis ir (arba) plytelėmis pasidaro sunkiau dirbti ir jos yra mažiau lanksčios, todėl jas sunkiau pjauti ir išpjauti smulkias detales. Kuo žemesnė temperatūra, tuo sunkiau su jomis dirbti. Kai montuojama šiltesnėse nei rekomenduojama vietose, rekomenduojame sudaryti tinkamas montavimo sąlygas pasitelkus išorines priemones, pvz., ventiliatorius, žaliuzes ir t. t.

Aklimatizacijos, montavimo metu ir dar 72 valandas po montavimo reikia palaikyti nuolatinę kambario temperatūrą, kuri per parą nesvyruoja daugiau nei 5 °C ir nėra mažesnė nei reikiami 18 °C ar didesnė nei reikiami 28 °C, o grindų temperatūra turi būti mažiausiai 15 °C.

**Surišimo tipas**

„mFLOR“ „Dryback“ grindų dangai galima naudoti įprastų prekių ženklų klijus, jei tik atitinkamas tiekėjas nurodo, kad tie klijai yra tinkami LVT juostoms, plytelėms ir (arba) mozaikai. Galite pasirinkti tinkamiausius klijus iš savo tiekėjo asortimento, priklausomai nuo grindų išlyginimo medžiagų tipo, išorinių sąlygų, naudojimo srities ir (arba) LVT dydžio. Galite rinktis iš dispersinių klijų, skirtų LVT, pluoštu sustiprintų klijų, PU ar 2C klijų, skirtų LVT, arba tokių alternatyvų kaip džiūstantys klijai ar lipnus plūdrusis pagrindas.

**Dideliems matmenims tinkamų klijų tipas**

Montuojant ilgesnes nei 140 cm juostas ir didesnes nei 65 x 65 cm plyteles, juostas ir plyteles visada reikia klijuoti šlapiais klijais, pvz., „Uzin KE-66“, „Eurostar Premium“ ar pan.

**Išlyginimas volu priklijavus**

Bent 50 kg volu išlyginkite sumontuotas grindis, kad užtikrintumėte optimalų klijų paskirstymą ir sukibimą.

**Montavimo planas**

Tam, kad užtikrintumėte, jog pasirinkote geriausią išdėstymą ir patirsite kuo mažesnius nuostolius pjaustydami, kreida pažymėkite liniją, atitinkančią montuojamų juostų ar plytelių matmenis. Patariame pasiruošti darbinį brėžinį prieš pradedant montuoti grindis. Tame brėžinyje turėtų būti pavaizduota, kaip ketinate patalpoje montuoti juostas ar plyteles.

**Venkite spalvos skirtumų**

Patariame vienoje patalpoje montuoti medžiagą tik iš tos pačios partijos. Siekiant, kad rezultatas būtų kuo tikroviškesnis, patariame pamaišyti pakuotes. Į kitoje gaminio pusėje pažymėtas rodykles reikia atsižvelgti tik didesnių nei 65 x 65 cm plytelių atveju („Fonteyn“ ir „GRAND Milano“ kolekcijos).

**Nuoseklios montavimo instrukcijos**

**Bendra informacija**

Montavimo būdą pasirinkite atsižvelgdami į pirmiau nurodytus montavimo būdus, išvardytus pagal naudojimo būdą ir plotą.

Pradėkite montuoti nuo patalpos / zonos vidurio ir judėkite galų link. Niekada nepradėkite kloti pirmosios eilės lentų ar plytelių prie pat sienos, nes jos gali būti nelygios ir turėti neigiamą įtaką montavimui.

**PASTABOS**

Dažniausiai naudojamas ir lengviausias darbo su juostomis būdas yra pradėti nuo visiškai tiesios linijos, kertančios ilgiausios patalpos kraštinės vidurį, ir tada judėti kairėn bei dešinėn. Klojant plyteles visada rekomenduojame pradėti nuo taško, esančio kuo arčiau patalpos centro. Pradedant kloti plyteles nuo vidurio taško ir judant į išorę užtikrinama, kad eilės, kuriose yra nepilnų plytelių išoriniuose patalpos kraštuose, bus vienodo dydžio.

Nuspręskite, kuria kryptimi klosite „mFLOR“ „Dryback“ grindis – įprastai eilės klojamos lango link. Tiksliai išmatuokite patalpos plotį ir apskaičiuokite tolygų pirmos ir paskutinės eilių pasiskirstymą. Tada pieštuku ar kreida ant grindų nubrėžkite pradinę liniją arba naudokitės lazeriu, palei kurio spindulį paklosite pirmą eilę.

**„mFLOR“ „Dryback“ grindų montavimas**

|  |  |
| --- | --- |
| 100 % tiesiai | 1. Priklijuokite pirmą dalį, pamatuotą ir pažymėtą pagal gamintojo instrukcijas. Pasirūpinkite, kad atidarymo ir apdorojimo trukmė būtų tinkama. „mFLOR“ „Dryback“ plokštes padėkite tiesiai palei visiškai tiesią pradinę liniją. |
|  | 2. Padėkite plokštes taip, kad jų neveiktų įtampa, ir tolygiai dėkite vieną šalia kitos, atsižvelgdami į kitoje pusėje pavaizduotas rodykles, jei klojamos didelės plytelės. |
|  | 3. Kruopščiai pamatuokite paskutinę pirmos eilės plokštę ir padėkite ją ties siena ar apvadu taip, kad jos neveiktų įtampa. |
|  | 4. Siekiant, kad grindys atrodytų natūraliai, rekomenduojame dalies, likusios nuo pirmos eilės, nenaudoti kaip pirmos dalies antroje eilėje. Venkite pastebimo, pasikartojančio atstumo tarp plokščių, dėl kurio išgaunamas „laiptų“ efektas. Lentos klojamos atsitiktinai, o plyteles galima kloti tiesia linija sujungiant kas pusę plytelės arba nevienodai. |
|  | 5. Antrai ir kiekvienai tolesnei eilei paimkite naują plokštę ir nuspręskite, kokio dydžio ji turi būti (arba naudokite nuo vienos iš ankstesnių eilių likusią plokštę). Lentų atveju įsitikinkite, kad trumposios pusės sujungimas yra bent 30 cm atstumu nuo ankstesnės eilės trumposios pusės sujungimo; plytelių atveju šis atstumas yra bent 20 cm. |
|  | 6. Paklokite antrą ir kiekvieną vėlesnę eilę taip, kad jos neveiktų įtampa, šalia ankstesnės eilės. |

|  |  |
| --- | --- |
|  | 7. Nupjaukite paskutinę eilę palei sieną ar kitas kliūtis tiksliai pamatavę arba naudodamiesi kontūriniu pjūkleliu. Paklokite paskutinę eilę taip, kad jos neveiktų įtampa, tarp ankstesnės eilės ir sienos, ir taip, kad viena plokštė nebūtų pernelyg suspausta, o kitos – nustumtos. |
|  |  |

**PASTABOS**

Klijų likučių niekada nešalinkite tirpikliais. Klijų likučius iš karto šalinkite drėgna šluoste. Pridžiūvusių klijų dėmių atveju jas atmirkykite karštu vandeniu ir pašveiskite minkštu šepetėliu, o paskui nuvalykite drėgna šluoste.

Grindis apsaugokite naudodami apsauginius „Scratch No More“ gaubtelius visiems baldams, kurie nuolat stumdomi, o baldams, kurie stumdomi kartais, naudokite veltinio juostą.

Norėdami užtikrinti optimalią grindų apsaugą pabaigus montavimą, atidžiai perskaitykite ir laikykitės „mFLOR“ priežiūros instrukcijų, ypač esant intensyvesnėms situacijoms.

*Vertė Irena Rušinskienė*

*LR BK 235 str. turinys žinomas.*

*Projektų vadovė Kristina Zujevič*